b'\n_START_ARTICLE_\nVought F4U Corsair\n_START_SECTION_\nZgodovina\n_START_PARAGRAPH_\nPovpra\xc5\xa1evanje po tem letalu je kmalu preseglo Voughtove proizvodne zmogljivosti, zato so to letalo za\xc4\x8deli izdelovati tudi v tovarnah Goodyear in Brewster. Goodyearovi so nosili oznako FG, F3A pa Brewsterjevi. Od prototipa za Vojno mornarico ZDA leta 1940 pa do zaklju\xc4\x8dne serije leta 1953 za Francijo so izdelali vsega skupaj 12.571 Corsairjev v 16 razli\xc4\x8dicah. To je bilo sploh najdlje izdelovano propelersko lovsko letalo v zgodovini ZDA (1942-1953)._NEWLINE_Poleg North American P-51 Mustanga, Republic P-47 Thunderbolta in Grumman F6F Hellcata, z zadnjima dvema si je tudi delil enak motor, je bil eno glavnih ameri\xc5\xa1kih lovskih letal. Bil je, tako kot P-47, dobesedno zgrajen okoli tega motorja. Corsairja so sredi leta 1943 prvi za\xc4\x8deli uporabljati v Marinskem zboru (USMC), po uvedbi zlo\xc5\xbeljivih kril pa tudi Vojna mornarica Zdru\xc5\xbeenih dr\xc5\xbeav Amerike (USN). Nato so sledile \xc5\xa1e Kraljeva vojna mornarica (RN) in Kraljevo vojno letalstvo Nove Zelandije (RNZAF), pozneje pa tudi francoska mornarica (Aeronavale) in druge manj\xc5\xa1e sile vse tja do leta 1960. Hitro je postal najbolj uporabljan mornari\xc5\xa1ki lovski bombnik druge svetovne vojne. Mnogi japonski piloti so ga imeli za najnevarnej\xc5\xa1ega ameri\xc5\xa1kega lovca, ameri\xc5\xa1ka mornarica je zanj izra\xc4\x8dunala razmerje med zmagami in izgubljenimi letali 11:1. Poleg tega, da je bil izvrsten lovec, se je Corsair izkazal tudi kot odli\xc4\x8den lovski bombnik. V tej vlogi so ga uporabljali tudi \xc5\xa1e v korejski vojni in v francoskih kolonialnih vojnah v Indokini in Al\xc5\xbeiriji._NEWLINE_Visoka pristajalna hitrost ter manjko zlo\xc5\xbeljivih kril sta na za\xc4\x8detku ovirali njegovo uporabo kot palubnega letala. Na letalonosilkah so ga za\xc4\x8deli uporabljati komaj v drugi polovici leta 1944, in \xc5\xa1e to \xc5\xa1ele potem, ko so britanski piloti uvedli nov na\xc4\x8din polkro\xc5\xbenega pristajanja. S tem so pilotom omilili te\xc5\xbeave z zelo omejeno vidljivostjo zaradi dolgega nosa letala._NEWLINE_Njegova glavna zna\xc4\x8dilnost - "negativno galebje krilo" je bilo nujno potrebno zaradi ogromnega propelerja, ki je v premeru meril rekordnih 4,06 m. Poleg tega so razvili tudi posebni vzmetni nogi glavnega podvozja, ki sta se \xc5\xa1e pred pristankom dodatno podalj\xc5\xa1ali za 10 palcev (25,4 cm) in se obenem zavrteli za \xc4\x8detrt obrata (90\xc2\xb0). Podobno podvozje je imel tudi F6F Hellcat, \xc5\xbee pred njima pa Curtissova lovca P-36 Hawk in P-40 Warhawk._NEWLINE_Corsair je med letom oddajal zanj zelo zna\xc4\x8dilen \xc5\xbevi\xc5\xbegajo\xc4\x8d zvok, ki je samo \xc5\xa1e dodatno stra\xc5\xa1il (podobno kot nem\xc5\xa1ka "\xc5\xa1tuka" in malo znani avstralski CA-13 Boomerang). Zaradi tega so ga imenovali \xc2\xbb\xc5\xbevi\xc5\xbegajo\xc4\x8da smrt\xc2\xab\xc2\xa0(\xc2\xbbThe whistling death\xc2\xab).  _NEWLINE_Zanimiva je tudi razlaga oznake F4U. Za Ameri\xc4\x8dane takrat \xc5\xa1e nova oznaka za lovca F (Fighter) namesto stare P (Pursuit), \xc5\xa1tevilka 4 se izgovarja enako kor beseda for (zate, za vas) in \xc4\x8drka U, ki se izgovarja enako kot beseda you (ti, vi). Tako naj bi oznaka F4U pomenila Fighter for You (lovec zate - za pilota, lovec za vas - za letalstvo). Besedna igra, ki se danes v angle\xc5\xa1\xc4\x8dini pogosto uporablja. _NEWLINE__NEWLINE_S tem letalom je, od sredine leta 1943 pa vse do sestrelitve 3. januarja 1944, letel tudi sloviti letalski as Marinskega zbora, Gregory R. "Pappy" Boyington (MoH).\n_START_SECTION_\nLetalo v medijih\n_START_PARAGRAPH_\nLetalo ima eno izmed vlog (\xc2\xbbKapitan\xc2\xab) v Disneyevem animiranem filmu Avioni (Airplanes, 2013).'